Piața globală de eLearning se va tripla până în 2030, depășind 500 de miliarde de dolari, potrivit estimărilor specialiștilor în domeniu.
Avântul tehnologic și nevoia de a păstra pasul cu ultimele inovații, dar și cu noutățile legislative, vor asigura o dezvoltare susținută pentru învățatul online.
Avantajele sunt multiple, de la reducerea costurilor pentru pregătirea profesională la impactul pozitiv asupra mediului.
Zona Asia-Pacific, în plină expansiune
Valoarea totală a pieței globale de eLearning, estimată în 2022 la circa 195 miliarde de dolari americani, se anticipează că va depăși 545 miliarde USD până în anul 2030.
Cea mai mare rată de creștere este înregistrată de zona Asia-Pacific, în timp ce America de Nord deține încă cea mai mare pondere ca valoare.
Expansiunea acestei piețe este dată, între altele, și de avântul tehnologic din ultimul deceniu, dar și de necesitatea perpetuă de formare și adaptare a forței de muncă la schimbările rapide din mediul de afaceri, a declarat, în exclusivitate pentru Risco.ro, Gabriela Carata, Education Product Director în cadrul companiei High-Tech Systems &Software (htss).
Sectoarele cu o cerere crescută de formare continuă, cum ar fi IT-ul, sănătatea, finanțele, vânzările și serviciile clienți conduc avansul pieței eLearning-ului, în aceste domenii fiind esențial sa fii la curent cu cele mai recente inovații, dar și conform cu modificările cadrului legal, astfel că sistemele de învățare online sunt o soluție indispensabilă în dinamica dezvoltării resurselor umane.
Principalele avantaje
Dintre principalele avantaje ale învățatului online, via un sistem de learning management, trebuie amintite în primul rând costurile reduse și flexibilitatea temporală și spațială, accesul la experți globali, indiferent de locația cursantului și/sau a trainer-ului, personalizarea învățării, scalabilitatea, monitorizarea si raportarea progresului.
Nu în ultimul rând, sustenabilitatea, pentru că eLearning-ul reduce nevoia de materiale tipărite, călătorii și utilizarea spațiilor fizice, ceea ce poate avea un impact pozitiv asupra mediului.
In contextul digitalizării accelerate, la mare căutare sunt cursurile din sfera educației digitale, însă nici cursurile din zona de soft skills nu și-au pierdut din popularitate, ba din contră, angajatorii înțeleg acum cu atât mai bine importanța acestora pentru succesul profesional în orice domeniu.
Platforma mindclass
Pentru România, mindclass este o platformă de e-learning ce oferă cursanților o experiență de învățare adaptată realității tehnologice din prezent, adresându-se atât mediului privat cât și celui universitar.
Platforma oferă acces la peste 180.000 de cursuri dezvoltate în regim propriu sau de către parteneri, Curtea de Conturi fiind una din instituțiile de stat ce beneficiază de serviciile sale.
În afară de materialele ready-made, mindclass dezvoltă conținut educațional la comandă, în funcție de cererile și nevoile clienților.
Articol realizat in colaborare cu Risco.ro